**Predkladacia správa**

Ministerstvo kultúry Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa dopĺňa zákon č. 402/2000 Z. z. o zásluhách Milana Rastislava Štefánika o Slovensko. Návrh zákona je vypracovaný na základe iniciatívy Ministerstva kultúry Slovenskej republiky.

S prihliadnutím na historické okolnosti má Slovenská republika eminentný záujem na tom, aby stav a prezentácia mohyly Milana Rastislava Štefánika naďalej pripomínala odkaz gen. Milana Rastislava Štefánika. V historickom vedomí slovenského národa patrí osobnosť gen. Milana Rastislava Štefánika na popredné miesto medzi osobnosťami bývalej Československej republiky so zásluhami o kultúrny, spoločenský a politický rozvoj Slovákov, najmä pre jeho konštitutívne, diplomatické, štátnopolitické a vojenské aktivity. Štefánikove aktivity zohrali vedúcu úlohu pri formovaní slovenského národa v rámci zväzku s národom českým, z ktorého na konci prvej svetovej vojny rozpadom Rakúsko-Uhorskej monarchie mohla vzniknúť 28.10.1918 Československá republika. Jeho tragická smrť inšpirovala Dušana Jurkoviča, v tom čase už významného architekta, k zámeru postaviť na vrchu Bradlo mohylu na pamiatku osobnosti gen. Milana Rastislava Štefánika. Mohyla Milana Rastislava Štefánika, jej prostredie, situovanie v krajine, kompozičné riešenie, priestorové a materiálové vnímanie predstavuje vrcholné dielo autora. Urbanistické, architektonické a umeleckohistorické hodnoty radia mohylu Milana Rastislava Štefánika k vrcholnej európskej monumentálnej architektonickej tvorbe.

Základným cieľom návrhu zákona je vytvoriť mechanizmus trvalého spolufinancovania základnej ochrany (udržateľnosti) areálu mohyly Milana Rastislava Štefánika na Bradle (ďalej len „areál“), ktorý pre účely tohto zákona tvoria: národná kultúrna pamiatka Pamätník, národná kultúrna pamiatka Strážnica, prístupová cestná komunikácia, pozemné spevnené plochy, trávnaté plochy a lesné pozemky.

Navrhovaný finančný mechanizmus predstavuje účelovú dotáciu územným samosprávam, na katastrálnom území ktorých sa areál nachádza: mesto Brezová pod Bradlom, obec Priepasné a obec Košariská (ďalej len „obec“). Ministerstvo kultúry SR poskytne účelovú dotáciu zo svojej rozpočtovej kapitoly v rámci schváleného limitu výdavkov na príslušný rozpočtový rok. Navrhuje sa výška finančného príspevku Slovenskej republiky najviac vo výške finančných príspevkov jednotlivých obcí schválených na tento účel v ich rozpočte na príslušný rozpočtový rok. V súčasnosti by mohli samosprávy požiadať len o dotáciu z dotačného programu Ministerstva kultúry Slovenskej republiky Obnovme si svoj dom, ktorý sa zameriava na obnovu, ochranu a rozvoj kultúrneho dedičstva v oblasti pamiatkového fondu. Na dotáciu však nie je právny nárok. Štefánikova mohyla spolu s areálom nemá status vojnového hrobu a preto nie je možné na jeho podporu využiť dotačný mechanizmus Ministerstva vnútra Slovenskej republiky. Rovnako nie je reálne možné využiť ani dotačný mechanizmus Ministerstva obrany Slovenskej republiky.

Ďalšie dôvody návrhu novely zákona je potreba:

* podpora ochrany pamiatkového fondu,
* rozvíjanie občianskej spoločnosti, myšlienok demokracie a boja proti extrémizmu,
* podpora rozvoja domáceho kultúrneho turizmu,
* znižovanie administratívnej záťaže pre žiadateľa o poskytnutie dotácie.

Z dôvodu jasného vymedzenia zacielenia finančnej podpory štátu na trvalú udržateľnosť areálu navrhuje sa vymedziť jeho územie v prílohe zákona.

Slovenská platná legislatíva obsahuje v súčasnosti dva zákony o zásluhách gen. Milana Rastislava Štefánika. Zákon č. 117/1990 Zb. o zásluhách Milana Rastislava Štefánika je veľmi strohý, deklaratórny a obsolétny. Navrhuje sa zrušiť zákon č. 117/1990 Zb. o zásluhách Milana Rastislava Štefánika, pretože stratil svoj význam a nie je dôvod ponechať mu atribúty platnosti a účinnosti. Tým sa prispeje k prehľadnosti právneho poriadku Slovenskej republiky.

Návrh zákona má negatívny vplyv na rozpočet verejnej správy, nemá vplyv na podnikateľské prostredie, životné prostredie, informatizáciu spoločnosti, služby verejnej správy pre občana, manželstvo, rodičovstvo a rodinu a nemá sociálne vplyvy.

Návrh zákona nie je predmetom vnútrokomunitárneho pripomienkového konania. Návrh zákona je v súlade s Ústavou Slovenskej republiky, ústavnými zákonmi, s inými zákonmi SR, nálezmi Ústavného súdu Slovenskej republiky, ako aj s medzinárodnými zmluvami, ktorými je Slovenská republika viazaná. Návrh zákona je v súlade s právom Európskej únie. Materiál sa predkladá bez rozporov.

Navrhuje sa, aby zákon s prihliadnutím na dĺžku legislatívneho procesu a primeranú legisvakanciu nadobudol účinnosť 1. januára 2022.